Nixtieq nawguralkom ilkoll l-isbaħ xewqat għas-Sena l-Ġdida u wkoll nirringrazzja lill-Parlament għall-kooperazzjoni eċċellenti tiegħu fl-2017. Qabel ma nirrapporta dwar l-eżiti prinċipali tal-Kunsill Ewropew, nixtieq nenfasizza li waqt is-summit ta' Diċembru, 25 Stat Membru nedew il-Kooperazzjoni Strutturata Permanenti fid-difiża. L-Unjoni Ewropea għandha tkun kemm viżjonarja u pragmatika biex tkun effettiva. Aktar minn nofs seklu ilu nħolqot viżjoni ambizzjuża tal-Komunità Ewropea tad-Difiża, iżda kien jonqos l-għaqda u l-kuraġġ biex din titwettaq fil-prattika. Issa l-ħolma qiegħda ssir realtà. PESCO hija l-espressjoni prattika tar-rieda komuni biex tinbena difiża Ewropea. Hija turi li l-Unjoni timxi 'l quddiem meta ngħaqdu l-ambizzjoni mal-pragmatiżmu. Settembru li għadda, ipproponejt lill-mexxejja metodu ġdid ta' ħidma bl-intenzjoni li jitħaffef it-teħid tad-deċiżjonijiet fil-Kunsill u li jiġu indirizzati b'mod pjuttost deliberat il-kwistjonijiet diffiċli fl-oqsma fejn ninsabu mwaħħlin. Diċembru kien l-ewwel test reali ta' dan. Kellna bidu tajjeb b'diskussjonijiet onesti, miftuħa u kostruttivi dwar il-migrazzjoni u l-UEM. Barra minn hekk, ħadna deċiżjonijiet konkreti dwar il-Brexit, id-difiża u l-estensjoni ulterjuri tas-sanzjonijiet kontra r-Russja. Bi kburija ninnota li l-Ewropej ingħaqdu mal-Ukreni kontra l-aggressjoni Russa għal sentejn u nofs u li aħna ser nibqgħu fuq din it-triq. Dwar il-migrazzjoni. L-Istati Membri rreaġixxew tajjeb u b'mod ġeneruż għat-talba tagħna li niffinanzjaw mill-ġdid it-taqsima tal-Afrika ta' Fuq tal-Fond Fiduċjarju tal-UE għall-Infrastruttura fl-Afrika. U hawnhekk nixtieq nirringrazzja lil dawk il-gvernijiet li għamlu dan possibbli. Iżda l-migrazzjoni irregolari ser tibqa' sfida għal għexieren ta' snin, u mhux biss għal ftit snin; għaldaqstant neħtieġu soluzzjoni strutturali fil-forma ta' strument ta' finanzjament tal-UE li jkun stabbli u prevedibbli. Ipproponejt lill-mexxejja li nistabbilixxu mekkaniżmu ta' finanzjament permanenti fi ħdan il-Qafas Finanzjarju Pluriennali li jmiss, biex jitnaqqsu l-flussi tal-migrazzjoni illegali. U llum nista' nħabbar lil din il-Kamra li kien hemm qbil inekwivoku dwar il-ħtieġa li jiġi stabbilit tali mekkaniżmu. Ser niddiskutuh f'aktar dettall fis-summit tagħna ta' Frar. Id-dimensjoni interna tad-dibattitu tal-migrazzjoni kienet, kif mistenni, inqas kunsenswali, għalkemm hija kkonfermat il-ġerarkija tal-objettivi tagħna. Li nipproteġu t-territorju tagħna u li nżommu l-wegħda tagħna li qatt ma nerġgħu nippermettu li nerġgħu lura għas-sitwazzjoni ta' kriżi tal-2015 huma prijoritajiet. Barra minn hekk, filwaqt li kulħadd jaċċetta l-ħtieġa għal solidarjetà, bħalissa ma hemm l-ebda kunsens dwar x'għandha tfisser din fil-prattika. L-isfida issa hija kif nesprimu l-prinċipju ta' solidarjetà sabiex l-Istati Membri kollha jikkontribwixxu f'termini konkreti u b'mod ġust. Il-mexxejja kollha qablu li nistinkaw biex insibu kompromess sa Ġunju. Ser nivvalutaw il-progress f'Marzu. Rigward l-UEM, is-Summit taż-Żona tal-Euro iddiskuta modi u mezzi biex tiġi riformata l-Unjoni Ekonomika u Monetarja tagħna bil-ħsieb li jittieħed l-ewwel sett ta' deċiżjonijiet f'Ġunju. Il-mexxejja qablu mal-proposta tiegħi li niffokaw fuq dak li huwa realistiku waqt li nkomplu d-diskussjoni dwar ideat fit-tul. F'dan ir-rigward, fis-6 xhur li jmiss il-ħidma tal-ministri għall-finanzi fil-Grupp tal-Euro u fil-Kunsill Ecofin ser tikkonċentra fuq l-oqsma fejn id-diskussjoni hija aktar avvanzata, jiġifieri fuq it-tlestija tal-Unjoni Bankarja, u l-iżvilupp ulterjuri tal-MES. Jekk niksbu dawn iż-żewġ objettivi, ser insaħħu b'mod sinifikanti r-reżiljenza tal-UEM, li huwa l-għan prinċipali tiegħi. Id-diskussjonijiet, inkluż fost il-mexxejja taż-żona tal-euro, ser ikomplu wkoll fuq dawk l-ideat li huma inqas żviluppati u li għandhom perspettiva fit-tul. Għal dan il-għan sejjaħt lis-Summit taż-Żona tal-Euro f'Marzu. Fl-aħħar nett, dwar il-Brexit. Il-mexxejja ddeċidew b'mod unanimu li nkiseb progress suffiċjenti fir-rigward tal-ewwel fażi, li l-prijoritajiet tagħha kienu d-drittijiet taċ-ċittadini, l-Irlanda u s-saldu finanzjarju. Għaldaqstant, l-UE adottat l-ewwel sett ta' linji gwida għall-fażi li jmiss tat-taħditiet. Dan ma kienx ikun possibbli mingħajr l-unità tal-UE27, il-ħidma soda ta' Michel Barnier u l-isforz kostruttiv tal-Prim Ministru May. Fir-rigward tar-relazzjonijiet futuri tagħna, dak li neħtieġu bħalissa huwa aktar ċarezza dwar il-viżjoni tar-Renju Unit. Ladarba jkollna dan, il-mexxejja ser jiltaqgħu u jiddeċiedu dwar il-mod kif l-UE tara r-relazzjoni futura tagħha mar-Renju Unit bħala pajjiż terz. Dan ifisser ukoll sett ġdid ta' linji gwida. L-aktar xogħol iebes għadu ġej, u ż-żmien huwa limitat. Irridu nżommu l-unità tal-UE27 f'kull xenarju, u personalment ma għandi l-ebda dubju li ser jirnexxielna nagħmlu dan. Jekk il-gvern tar-Renju Unit iżomm mad-deċiżjoni tiegħu li joħroġ mill-UE, il-Brexit ser isir realtà – bil-konsegwenzi negattivi kollha tiegħu - f'Marzu tas-sena d-dieħla. Dment li l-ħbieb Brittaniċi tagħna ma jbiddlux fehmthom. Mhux David Davis stess li kien qal: "Jekk id-demokrazija ma tistax tbiddel fehmtha, ma tibqax demokrazija." Aħna, fuq il-kontinent, ma bdilniex fehmtna. Qalbna għadha miftuħa għalikom. Grazzi.